Отбасылық зорлық – зомбылыққа қарсы иммунитет-студенттік орындықтан
"Отбасылық зорлық – зомбылыққа қарсы иммунитет-студенттік орындықтан"|"/infocenter/news/13019/"
TITLE: Отбасылық зорлық – зомбылыққа қарсы иммунитет-студенттік орындықтан
URL: /infocenter/news/13019/
META: "Отбасылық зорлық – зомбылыққа қарсы иммунитет-студенттік орындықтан"|"/infocenter/news/13019/"
TOTAL WORDS: 227
DATE: 07.03.2024
AUTHOR(S):
TEXT: Астана медицина университетінде тұрмыстағы жанжалды алдын алу бойынша кездесу өткізілді. Оған Әйелдерді тұрмыстық зорлық-зомбылықтан қорғау жөніндегі инспектор О. Ленцик пен полицияның аға учаскелік инспекторы К. Мамелянов қатысты. Жасыратыны жоқ, кейінгі кезде елімізде тұрмыстық зорлық мәселесінің өзектілігі артып кетті. Бұл әсіресе сот пен полицияның қызметінде жиі қаралатын проблема. Одан 100%-ды ешкім де сақталмаған. Аталған мәселе медицина мамандарына да таңсық емес. Неге десеңіз, зорлық-зомбылық құрбандарымен тікелей жұмыс істеп, олардың тәні мен жанын емдейтін де дәрігер екені белгілі. Бұған қоса кейбір жағдайларда шұғыл көмекке келетін ақ желеңділерге де оспадар азаматтар шабуылдап жатады. Сондықтан да осы кездесудің Астана медицина университетінде өткізілуі тегін емес. Отбасыдағы агрессия тек физикалық тұрғыдан ғана байқалады деп ойласаңыз қателесесіз. Мәселен, кез келген адамға эмоционалды, психологиялық әрі қаржылық тұрғыда қысым жасалуы мүмкін. Көп жағдайда қорқыныш мен ұятты алға тартатын адамдар осы тұрмыстық зорлықтың қақпанына түсіп жатады. Ал мұның арты суицидке әкелуі де ғажап емес. Кездесудің барысында құзырлы орган өкілдері бұл бағытта қолға алынған жұмыстар турасында айтып, қиындыққа ұшыраған азаматтар қайда барып және қандай көмек түрлері ұсынылатыны жөнінде тізбектеп берді. Атап айтқанда, Қорғау-Астана дағдарыс орталығында зардап шеккендерге қажетті қолдау көрсетіліп, жеке басының қауіпсіздігін сақтау жолдары қарастырылыпты. Тәртіп сақшылары АстМУ жастарына мұндай фактілер байқалған кезде мүлдем төзбеушілік қағидасына сүйеніп, тиісті органдарды хабарландырып отыруды ұсынды. Бұған қоса қоғамда қауіпсіз ортаны қалыптастыру үшін ағарту жұмыстарына атсалысуға шақырды. Өз тарапынан білім алушылар полиция өкілдерімен белсенді пікір алысып, көтерілген мәселеге қатысты өз ойларын жеткізді
